Андрея Илиев
Не щяла…

chitanka.info

Стоим на опашка в данъчното. То май опашките вече само там останаха. Тю, мераклиите да се оправят с държавата край нямат! Сигурно защото нашата все си е в мъжката роля, нищо че инак е в женски род… Някъде по средата е заклещена млада майка с пухкав тригодишен хубавец. Близо петнайсет минути той кротува, зает с изучаването на наобиколилата го фауна. Обаче пенсионерите приличат на маймуни, но не скачат; бизнесмените гледат като лъвове, но не ръмжат; няколко женички кудкудякат, но не снасят яйца… И на хлапето му доскуча. Па като ревна…

Майката му се моли, целува, взема на ръце, обещава всичките съкровища на „Billa“, сърди му се, ха да се разплаче… Накрая посочи жената пред себе си — към стокилограмово плещесто същество с огромни гърди и черни лъскави мустаци — и заплаши:

— Ако не млъкнеш, ще те дам на лелката!

А тя се извърна, измери я смразяващо и отсече:

— Притрябвал ми е. В къщи ги имам трима…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.